**Oscarshall** slott er et lystslott som ligger på Bygdøy ved Frognerkilen i Oslo. Slottet ble påbegynt i 1847 og sto ferdig i 1852, tegnet av den danske arkitekten Johan Henrik Nebelong for kong Oscar I og Dronning Joséphine. Oscarshall ble solgt av kong Karl IV til den norske staten i 1863 og har siden stått til disposisjon for det norske kongehuset.

Bygningen
---------

Bygningen blir sett som en av de viktigste nygotiske bygninger i Norge. Arkitekturen er inspirert av engelske nygotiske slott, en vanlig påvirkningskraft i midten av det nittende århundre i Skandinavia. I tillegg til hovedbygningen består eiendommen av en park som strekker seg ned til kilen, der det ligger en åpen paviljong. 

Etter at slottet gjennomgikk betydelig restaurering i 1928 ble det året etter bestemt at Oscarshall skulle bli den offisielle residensen til nygifte kronprins Olav og kronprinsesse Märtha. Det ble derfor nødvendig å ekspandere bygningen for å gjøre den bebolig. Det ble utlyst en arkitektkonkurranse for et nybygg, hvor det kom bidrag fra Arnstein Arneberg, Magnus Poulsson og Henrik Nissen d.y. og et vinnerutkast ble kåret. Planene møtte likevel motstand fra politisk hold og ble til slutt skrinlagt. Kronprinsparets boligsituasjon løste seg likevel raskt da minister Fritz Wedel Jarlsberg solgte paret eiendommen Skaugum senere samme år.

Interiør
--------

Interiøret er i sin helhet laget av norske kunstnere og håndverkere. Adolph Tidemands folkelivsskildringer og Joachim Frichs norske landskaper pryder slottets spisesal. Hans Michelsens kongeskulpturer og Christopher Borchs relieffer smykker veggene i Salongen, mens Hans Gudes landskaper dekorerer Kongens dagligværelse. Interiøret kan virke noe mørkt og tungt når man har sett det lyse, lette eksteriøret. Møbler og dekor i salongen er inspirert av norsk middelalder og den gamle norske gildehallen.

Åpent for publikum
------------------

Kong Oscar II åpnet Oscarshall for publikum allerede i 1881. Etter omfattende restaurering fra 2005 til august 2009 ble Oscarshall igjen åpent for allmennheten. Restaureringen kostet 115 millioner kroner. 

Lystslottet er åpent for publikum i sommersesongen, normalt fra midt i mai til midt i september (fra midt i august bare i helgene). Det er stengt mandag og tirsdag. Billetter kan kjøpes gjennom Ticketmaster. I tillegg kan noen billetter være tilgjengelig på stedet.

I tillegg til guidede omvisninger, kan publikum besøke den omliggende parken og Galleri Dronning Joséphine. Det er ikke nødvendig med billett for å besøke parken.

Billedgalleri
-------------

* Lystslottet Oscarshall Foto: Liv Osmundsen, 2014Lystslottet Oscarshall Foto: Liv Osmundsen, 2014
* Oscarshall med omgivelser sett fra Gimlehøyden. Kjetil Ree, 2009Oscarshall med omgivelser sett fra Gimlehøyden. *Kjetil Ree, 2009*
* Oscarshall og Frognerkilen på fotokromtrykk fra 1890-talletOscarshall og Frognerkilen på fotokromtrykk fra 1890-tallet
* «Hilsen fra Christiania»; nisser på skøyter i Frognerkilen i Oslo med Oscarshall i bakgrunnen. Julekort utgitt av H. Abel (Christiania) i 1908.  Foto: Nasjonalbiblioteket«Hilsen fra Christiania»; nisser på skøyter i Frognerkilen i Oslo med Oscarshall i bakgrunnen. Julekort utgitt av H. Abel (Christiania) i 1908.  Foto: Nasjonalbiblioteket
* Oscarshall fra plansjeverket Norge fremstillet i Tegninger fra 1889.Oscarshall fra plansjeverket Norge fremstillet i Tegninger fra 1889.

Referanser
----------

1. ↑  Trond Norén Isaksen (29. desember 2009). «Oscarshall har vært kongebolig». Aftenposten.

Litteratur
----------

* Hjelde, Gunnar; *Oscarshall – lystslottet på Bygdøy*, Oslo 1978
* Neubert. Poul J.; «Artikkel om Lystslottet Oscarshall» i *Architectura* (DK) 2006, (utgis av "Selskabet for Arkitekturhistorie")
* Nina Høye: *Oscarshall.* Oslo, Cappelen Damm, 2009 ISBN 9788202303822
* Trond Norén Isaksen: *Det undersköna Oscarshall – hoffliv på sommerslottet i 1855.* Byminner*, nr. 3-2010, side 2–11*
* Overn, O. M. (1928). *Boken om Frogner - Frogner kirke og strøket*. Stranberg.

Eksterne lenker
---------------

* Offisielt nettsted Rediger på Wikidata

* (en) Oscarshall – kategori av bilder, video eller lyd på Commons Rediger på Wikidata
* Oscarshall (Kongehusets nettsider)
* Galleri Dronning Joséphine (Kongehusets nettsider)
* Visit Oslo[*død lenke*]
* Statsbygg om Oscarshall
* Kulturspeilet om konserter på Oscarshall
* Ansiktsløftning[*død lenke*]
* «Oscarshall». *Kulturminnesøk*. Riksantikvaren – Direktoratet for kulturminneforvaltning.
* «Oscarshall». *Kulturminnesøk*. Riksantikvaren – Direktoratet for kulturminneforvaltning.
* Utkast til tilbygg for Oscarshall på Nasjonalmuseets nettsted Arkivert 3. oktober 2017 hos Wayback Machine.

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** Lokalhistoriewiki **·** VIAF **·** Riksantikvaren kulturminne **·** Sentralt stedsnavnregister
 |